D'acord amb el que preveu l'article 3.3 del Decret 133/2001, de 29 de maig, per ocupar llocs de treball en escoles d'arts plàstiques i disseny i les escoles superiors ESDAP Catalunya i ESCRBC de Catalunya de les especialitats que tot seguit s'indiquen, les persones interessades han de superar una prova de capacitació que certifiqui la seva idoneïtat, amb les característiques següents.
Cos de Professors d'Escoles d'Arts Plàstiques i Disseny
Representació espacial aplicada
Competència docent sobre el mòdul d'Estilisme
718 Materials i tecnologia: ceràmica i vidre
Competència docent sobre el mòdul de Dibuix i projectes per al vidre
808 Fotografia i processos de reproducció
814 Tècniques de gravat i estampació
817 Tècniques de patronatge i confecció
La prova té caràcter teòric i pràctic i s'estructura en dues parts: una primera part en la qual s'han de respondre per escrit preguntes obertes sobre continguts procedimentals i conceptuals implicats en els mòduls dels cicles formatius, sobre els quals té competència docent, i en les assignatures dels ensenyaments superiors de disseny assignats a l'especialitat docent corresponent, i una segona part en la qual s'ha de realitzar un exercici pràctic sobre tasques i processos implicats en la docència i gestió d'aula dels currículums esmentats, amb especial atenció al coneixement dels nous materials, l'ús de les noves tecnologies de l'especialitat i les estratègies i metodologies d'ensenyament i aprenentatge.
La durada aproximada de la prova és de tres hores i l'entrevista, si escau, no ha d'excedir els deu minuts i es realitza en el centre on s'ha de cobrir la vacant o substitució.
Ha d'estar formada pel director, que n'assumeix la presidència, o el cap d'estudis del centre, el cap de departament i un professor del departament al qual s'ha d'incorporar la persona nomenada.
Si no hi ha cap professor del departament que pugui formar part de la comissió, n'ha de formar part un professor que tingui destinació en un altre centre.
Estan exemptes de realitzar la prova les persones que han prestat serveis en escoles d'arts plàstiques i disseny dependents del Departament d'Educació durant un mínim de 6 mesos en l'especialitat corresponent.
Per a la realització de les proves, els serveis territorials s'han de posar en contacte amb les persones disponibles de l'especialitat que tinguin pendent la realització de la prova, per ordre de prelació de la borsa de treball i fins a un màxim de sis candidats, i convocar-les per al dia i l'hora acordats amb el centre.
Es nomena la persona que superi la prova i que tingui el número més baix a la borsa de treball d'entre totes les que l'hagin fet.
El resultat obtingut per totes les persones que han fet la prova s'informa a la base de dades de personal docent per acreditar-ne, si cal, la idoneïtat per ocupar un lloc de treball de l'especialitat.
Els candidats convocats i no presentats a la prova poden ser exclosos de la borsa de treball d'aquesta especialitat, llevat que acreditin documentalment alguna causa justificada.
Independentment dels sistemes de comunicació individual que els serveis territorials utilitzin, s'ha de publicar el resultat de l'adjudicació en el web, amb especificació de la plaça adjudicada, el nom de la persona a la qual s'ha adjudicat i el número d'ordre.
Les comissions avaluadores de les proves de capacitació no estan incloses en els supòsits previstos en el Decret 138/2008, de 8 de juliol, d'indemnització per raó del servei.
Exclusivament poden percebre indemnització per raó del servei els professors que hagin de participar en una comissió fora del seu centre de destinació.
Les comissions avaluadores fan públiques les qualificacions al tauler d'anuncis del centre on s'hagi realitzat la prova i obren un termini de dos dies hàbils a comptar des de l'endemà de la publicació per a la presentació de reclamacions que, si escauen, s'han de presentar davant del president o presidenta de la comissió.
Un cop fetes les actuacions que siguin pertinents les comissions avaluadores estimen o desestimen les reclamacions presentades mitjançant una resposta escrita, contra la qual els interessats poden interposar recurs d'alçada davant del director general de Professorat i Personal de Centres Públics, en el termini d'un mes.